ตัวเก็ง VS ตัวเกร็ง
งวดขึ้นมาทุกทีสำหรับศึกชิงเก้าอี้กรรมการผู้จัดการ ธนาคารอาคารสงเคราะห์ (ธอส.) ที่มีผู้สมัครชิงดำกัน 5 คน
14 พ.ย. 2558

โดย...สปาย008
งวดขึ้นมาทุกทีสำหรับศึกชิงเก้าอี้กรรมการผู้จัดการ ธนาคารอาคารสงเคราะห์ (ธอส.) ที่มีผู้สมัครชิงดำกัน 5 คน คือ ธัชพล กาญจนกูล รองผู้อำนวยการอาวุโสธนาคารออมสิน, นิวัฒน์ กาญจนภูมินทร์ กรรมการและรักษาการผู้จัดการทั่วไป บรรษัทประกัน สินเชื่ออุตสาหกรรมขนาดย่อม (บสย.), คงเดชา ชัยรัตน์ รองกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์), ฉัตรชัย ศิริไล รองกรรมการผู้จัดการ ธอส. และวิกิต ขจรณรงค์วณิช รองกรรมการผู้จัดการกลุ่มงานการเงินและบัญชี ธอส.
วงในแซดกันว่า ตอนนี้ตัวเก็งที่วิ่งมาเป็นคนนอก ใช้คอนเนกชั่น วปอ.เข้าทางสายสีเขียว และวิ่งเข้าทางทำเนียบรัฐบาล ในฐานะที่จับติดตอนนี้ถูกสั่งให้ปิดปากห้ามพูดห้ามจาอะไร เพราะอาจจะทำให้เสียเรื่อง
แต่ตัวเก็งจะกลายเป็นตัวเกร็งหรือไม่ ขึ้นอยู่กับการสาวข้อมูลออกมาสกัดดาวรุ่งของคู่ชิง ที่ก็มีความสามารถไม่แตกต่างกัน แต่ต้องงัดเอาข้อมูลออกมาสู้ ไม่เช่นนั้นอาจจะเพลี่ยงพล้ำได้
วันที่ 12 พ.ย.นี้ กุลิศ สมบัติศิริ อธิบดีกรมศุลกากร ประธานกรรมการสรรหา จะต้องส่งชื่อผู้ที่ได้รับการคัดเลือกให้คณะกรรมการ ธอส.พิจารณาแล้ว ใครจะเลื่อยใคร ใครจะกระซวกรักกับใครเหลือเวลาอีกไม่มาก ต้องรีบจัดก่อนที่จะมีการประชุมบอร์ด
งานนี้คนในหรือคนนอกจะมา จับตาอย่ากะพริบ เพราะมันอาจจะเปลี่ยนได้ในพริบตา
อดใจไว้อีกไม่กี่วันได้รู้กัน